ગુજરાત પ્રદેશ કોંગ્રેસ દ્વારા જાહેર કરવામાં આવ્યું છે કે રાજ્યના તમામ 33 જિલ્લા અને આઠ મહાનગરોમાં ધરણાં-રેલી-પ્રદર્શનના કાર્યક્રમો યોજીને વિરોધ દર્શાવશે. કોંગ્રેસ દ્વારા અખબારી યાદીમાં જણાવવામાં આવ્યું છે કે,‘સમાજના તમામ વર્ગો આજે એવું માની રહ્યા છે કે ભાજપ સરકારે તેમની સાથે વિશ્વાસઘાત કર્યો છે. ચૂંટણી પહેલાં લોભામણા વચનો આપ્યા બાદ પ્રજાની પીઠમાં ખંજર ભોંક્યું છે. આ સરકારે કેન્દ્રમાં આવ્યા બાદ બંધારણીય સંસ્થાઓની સ્વાયત્તતા પર પ્રહારો કર્યા છે. મોંઘાવારીને નિમ્ન-મધ્ય અને ભદ્ર તમામ વર્ગની કમર તોડી કાઢી છે. વર્ષે બે કરોડ રોજગારીના ઠાલા વચનો આપ્યા અને શિક્ષીત બેરોજગારીમાં વધારો કર્યો છે. યુવા વર્ગમાં બેરોજગારીના પગલે ભારે હતાશા અને રોષ વ્યાપી ગયું છે. ખેડૂતોના માથે દેવું થઇ ગયું છે અને તેમના દેવાની માફી પણ સરકાર કરતી નથી. વેપાર-ધંધા પડી ભાંગ્યા છે અને બજારોમાં મંદી છે.' કોંગ્રેસનું કહેવું છે કે વિપક્ષ તરીકે કોંગ્રેસ પક્ષની જવાબદારી બને છે કે તેઓ લોકોની લાગણી તેમના પ્રશ્નોને સત્તાધારી પક્ષના બહેરા કાન સુધી પહોંચાડે. જેના પગલે ૨૬મી મેને કોંગ્રેસના રાષ્ટ્રીય અધ્યક્ષ રાહુલ ગાંધીએ ‘વિશ્વાસઘાત દિવસ' ગણાવીને સરકારની નિષ્ફળતા લોકો સુધી પહોંચાડવા નક્કી કર્યું છે.'